44. schôdza NR SR - 8.deň - A. dopoludnia
Dátum: 2014-12-05
Poslanec: Petrák, Ľubomír (SMER - SD)
Druh vystúpenia: Vystúpenie v rozprave

146. Ďakujem pekne za slovo, pán predsedajúci. Ctené kolegyne, kolegovia, nemal som pôvodne v úmysle vystúpiť k tomuto návrhu zákona, ale v zásade úvodné slová predkladateľa ma vyprovokovali a považujem za povinnosť povedať pár poznámok. Pán kolega, zámer v zásade dobrý a chvályhodný, ale musím povedať, akože nie celkom dôveryhodný z môjho pohľadu v čase a forme, akou sa predkladá. Z toho vášho úvodného vystúpenia alebo v tom úvodnom vystúpení zaznela téza: "Je povinnosť umiestniť každé dieťa do materskej školy, štát sa musí postarať." Ako toto by som bral. Ale toto je to, čo hovoríme my. Vy ste predstaviteľom pravice, ktorý hovoril, že štát je zlý správca, treba aj aktivity, ktoré sa týkajú materských škôl, orientovať skôr do súkromnej sféry a treba umožniť pluralitu záujmov, aby bola uspokojená na tomto poli. To sa mi tu zdá ako vcelku nekonzistentné. Druhá otázka, ktorú ste vy úplne jednoznačne postavil, je otázka financovania: Odkiaľ zobrať na toto peniaze? Zvýšiť prídel podielových daní pre obce a mestá. Ako znovu, dobre, poďme sa o tomto baviť. Ale ja sa chcem spýtať, keď ste boli predstaviteľom vládnej koalície a keď Ivan Mikloš bral peniaze, teda znižoval podiel zo 73 na 65,4, a bez ohľadu na to, či budú zabezpečené potreby obcí a miest, či budú sa môcť umiestniť deti v škôlkach, či budú môcť byť vytvárané kapacity v materských školách na základe toho, lebo demografia dneska, alebo vtedy ukazovala predovšetkým, že potreba miest v materských školách bude, vtedy, keď demografia ukazovala, že je potrebné stavať, minister Mikloš, a vy ste boli členom poslaneckého klubu tejto strany, zobral peniaze, ktoré mohli byť použité na tento účel. Otázka úplne oprávnená: Prečo ste postupovali vtedy inak, ako hovoríte dnes? Hovoríte, že náš návrh, ktorý sme dávali pri štátnom rozpočte - navýšiť príspevky vo výške 10 mil. na financovanie nedostatočných kapacít materských škôl, nestačí. Áno, nestačí. Ale my sme nepovedali, že to sú jediné peniaze, ktoré pôjdu na výstavbu materských škôl. My tvrdíme, že 10 mil., ktoré pôjdu zo štátneho rozpočtu na zvyšovanie kapacít materských škôl, pôjde do lokalít, v ktorých sa nedajú stavať materské školy z eurofondov. A sú lokality, kde stavba materských škôl alebo kapacít materských škôl sú oprávneným výdavkom a budú môcť byť financované z eurofondov. To znamená, celkový balík finančných prostriedkov bude výrazne vyšší, ako je spomínaných 10 mil. v roku 2015. A ak sa mám dotknúť načasovania. Ešte minister Čaplovič ohlásil zámer, neviem, či to je rok dozadu, ohlásil zámer ministerstva školstva a tieto úvahy začali vznikať pri správe o stave školstva, ktorá bola prerokovávaná pred viac ako rokom, niekedy v septembri v roku 2013, ohlásil zámer potreby väčšieho zaškolenia detí v predškolskom veku. Ten zámer bol zadefinovaný: dosiahnuť zaškolenosť 95 % detí, teda minimálne 95 % detí vo veku od štyroch rokov do školskej doby, a načasovanie, aby sa to dalo finančne, organizačne, stavebne, logisticky zvládnuť, načasovanie bolo postupne dosiahnuť tento cieľ do roku 2010. Ako vy neprichádzate s niečím, čo by sme nechceli urobiť, a môžeme sa baviť o tom, že poďme to robiť spoločne - hľadať formy, ako to čo najlepšie urobiť. Ale zdá sa mi neúprimné a nekorektné, keď vy prídete s návrhom a zavedieme povinnosť a teraz okamžite. Lebo sa to nedá urobiť. Nedá sa to ani vyfinancovať, nedá sa to ani postaviť, nedá sa to ani logisticky zvládnuť. Ja rozumiem tomu, že je to téma, ktorá je dobrá, pekná a dá sa dobre predávať, ale nie je úprimná. A preto mám s týmto návrhom zákona problém. Ďakujem pekne.